**Aripi**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai stau pe câte-un nor, din când în când,

Pe aripile vieții fluturând;

Surâd, într-un discurs chiar jovial,

Și clipei reci, scăldate-n trivial.

Mai uit de mine, printre picături,

Vânând himere sub dărâmături,

Miasme noi de rătăciri târzii,

În noaptea gândurilor sidefii.

Mai trec pe drumul unde mă dezleg

De-un timp rebel, hapsânul sacrileg,

Ce-mi fură clipe de mărgăritar,

Ca un venetic autoritar.

Mai rabd tăceri menite să le strig

Sau veri fierbinți, în care tot mi-e frig,

Coșmaruri vii, de unde evadez,

Stinghere nopți, la care nu vibrez.

Și chiar de-aș fi un înger pe pământ,

Mi-ar trebui din cer consimțământ

Să-mi pot deschide zborul spre zenit,

Să mă înalț, din hău, spre infinit.